**A LIFE IP HungAIRy városi logisztikai mintaprojekt fő paraméterei**

**Közlekedési pilot akció - városi logisztika előkészítése**

Budapest közlekedési témájú pilot akciója a városi logisztika területén valósulna meg.

A pilot akció keretében az alábbi részfeladatokat tervezzük:

* *Rakodási hely foglalási rendszer* (weblap, mobilapplikáció, egyéb megoldás) részleteinek kidolgozása. A rendszeren belül lehetőség nyílna a rakodási terület foglaltsági adatainak megtekintésére és online foglalási lehetőség biztosítására. Cél az adatgyűjtés a későbbi rendszerelemek és szabályozás kialakításához. Vizsgálni szükséges továbbá a foglaltság idejére a hely biztosítás megoldásának lehetőségeit, illetve meg kell teremteni a helybiztosítás feltételeit. A rendszer az alábbi elemekkel bővíthető:
	+ Online felület (weblap, mobilapplikáció, egyéb megoldás) kidolgozása a városban megjelenő szabad szállítási kapacitások felkínálására és szállítási igények jelzésére: *új, online teherforgalmi foglalási szolgáltatás* létrehozása,
* *Minősített szállítói rendszer* alapjainak megteremtése: a szállítók minősítése az általuk használt gépjárművek környezetvédelmi besorolása, a szolgáltatásaik és színvonaluk szerint, amely alapján további kedvezmény vagy kiváltság adható részükre (vagy egységes szállítói szabályozás hátterének megteremtése, mint pl. a budapesti taxi szabályozás). A minősített szállítói rendszer egyik előfeltétele a megengedhető környezetvédelmi osztály meghatározása.

Az akció keretén belül tevékenységek:

* A vonatkozó jogszabályi környezet vizsgálata a Rakodási hely foglalási rendszer és az online teherforgalmi foglalási szolgáltatás” kialakítása kapcsán (rendszerelemek és szabályozás, minősített szállítói rendszer)
* A fellelhető jó gyakorlatok adaptálhatóságának vizsgálata, figyelembe véve a helyi adottságokat (minősített szállítói rendszer, rakodási hely foglalási rendszer és az online teherforgalmi foglalási rendszer)
* Igényfelmérés készítése mind a szállítmányozók mind a kereskedelmi egységek részéről, külön tekintettel a szállítási kapacitásokra, rakodási területigényre, környezetvédelmi (levegőminőség-védelmi) célkitűzésekre vonatkozóan
* Online felület (weblap, mobilapplikáció, egyéb megoldás) kiépítése a városban megjelenő szabad szállítási kapacitások felkínálására, a felület kialakításának szakmai és közbeszerzési előkészítéséhez szükséges adatok felmérése

**A tevékenység szükségességének indokoltsága**

Budapest Környezeti Programja 2017-2021: „A zajterhelés után a legjelentősebbnek értékelhető környezeti probléma Budapesten a kedvezőtlen levegőminőség. Bár az egy éven belül megengedett túllépések esetszáma összességében 2005-2014 között csökkenő tendenciát mutatott, a levegő nitrogén-dioxid (NO2), szálló por (PM10) és annak benz(a)-pirén (BaP) tartalma meghaladja a levegőterheltségi szintre vonatkozó határértéket és ahol értelmezett a megengedett túllépések esetszámát. A légszennyezettségi problémák közül jelentősebbnek értékeljük a nitrogén-dioxid (NO2) szint mértékét, különösen a sűrű gépjárműforgalommal terhelt belvárosi területeken.”

Budapesti Mobilitási Terv célja a logisztikai láncban szereplők érdekeinek összehangolásával a jelenlegi városi áruellátási gyakorlatot szervezett városi logisztikává alakítása, különös figyelemmel a városi szállítások IT alapú szervezésére, felügyeletére, a közterületi – elsősorban az alapellátást biztosító – koncentrált rakodóhelyek igénybevételének optimalizálására. Budapest Integrált Makroszkopikus Közlekedési Modellje felhasználható az indulások, érkezések és szállítási igények térképen való követésére. Az árufuvarozásban a távolsági fuvarozás és a szállítás utolsó szakasza (az „utolsó mérföld”) közötti kapcsolódást hatékonyabb megszervezése, hogy az egyéni kézbesítés, vagyis a fuvar legkevésbé hatékony szakasza minél rövidebb legyen. Az intelligens közlekedési rendszerek használatával lerövidíthető a kézbesítési idő és csökkenthetők a torlódások. A városi logisztika időbeli szabályozásának célja, hogy a városon belüli árufuvarozásra nagyobb részben éjjel kerüljön sor, hogy a reggeli és délutáni csúcsforgalom idején jelentkező közúti torlódások enyhüljenek.”

**Elvárt eredmények:**

A szállítási kapacitások hatékonyabb kihasználása, ezáltal a teherforgalmi járművek számának csökkenése a városi forgalomban, valamint a közlekedő teherforgalmi járművek műszaki állapotának és környezetvédelmi besorolásának javítása.

Az intézkedések várható hatása: a közlekedési eredetű emisszió csökken, a levegő minősége a belvárosi területeken javul.

**Kísérleti mobilitási akció – a városi logisztika megvalósítása**

**Akció leírása:**

A kísérleti akció keretében a megvalósítás során a következő tevékenységeket tervezzük:

* A kísérleti területek tesztelése két szakaszban. A tesztelés eredményének feldolgozása és kiértékelése, az esetleges jövőbeli skálázási lehetőségek vizsgálata, az egész városra kiterjedő megvalósítási akcióterv elkészítése.
* A hiteles ellátó rendszer bevezetéséhez szükséges feltételek definiálása, és ezeknek a település igazgatásába történő integrálásának lehetőségeinek vizsgálata.
* Környezetvédelmi tudatosító programok előkészítése és megszervezése

**Várható eredmények**

* A városban közlekedő szállító járművek számának csökkentése, a szállítási igények és a szabad kapacitások jobb összehangolásának eredményeként (nagyobb kihasználtságú járművek)
* Az áruforgalom által okozott szennyezőanyag-emisszió csökkentése
* A szállító járműpark környezetvédelmi besorolásának javítása az értékelő rendszerrel összhangban
* Az érintett kereskedelmi egységek logisztikai folyamatainak hatékonyabbá válása (a megállóhely keresés idejének lerövidítése, a rakodás idejének rövidítése a közeli parkolásnak köszönhetően)